***-NACRT PRIJEDLOGA-***

Na temelju članka 8. i 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17) te članka 17. i 19. Statuta Grada Delnica (SN PGŽ 28/09, 41/09, 11/13, 20/13, 6/15, SN GD 1/18 i 3/18), Gradsko vijeće Grada Delnica, na sjednici održanoj \_\_\_. prosinca 2018. godine donijelo je

**ODLUKU O JAVNIM PRIZNANJIMA GRADA DELNICA**

**1. OPĆE ODREDBE**

**Članak 1.**

Ovom odlukom određuju se vrste javnih priznanja Grada Delnica, uvjeti za njihovu dodjelu, oblik i izgled javnih priznanja te tijela i postupak za njihovu dodjelu.

**Članak 2.**

Javna priznanja se dodjeljuju za iznimna dostignuća i poseban doprinos od osobitog značenja za razvitak, ugled i prepoznatljivost Grada Delnica u oblasti gospodarstva, znanosti, sporta, kulture i tehničke kulture, zdravstvene i socijalne skrbi, odgoja i obrazovanja, zaštite okoliša, turizma te svih drugih djelatnosti.

**Članak 3.**

Javno priznanje se ne može dodijeliti državnim dužnosnicima i dužnosnicima Primorsko-goranske županije i Grada Delnica za vrijeme trajanja njihovog mandata.

Javno priznanje se može dodijeliti službenicima Jedinstvenog upravnog odjela Grada Delnica za postignuća i doprinos iz članka 2. ove Odluke koje su ostvarili izvan redovnog obavljanja svojih poslova u Jedinstvenom upravnom odjelu.

**2. VRSTE JAVNIH PRIZNANJA**

**Članak 4.**

Javna priznanja Grada Delnica su:

1. Imenovanje počasnim građaninom Grada Delnica
2. Nagrada Grada Delnica za životno djelo
3. Godišnja nagrada Grada Delnica
4. Povelja Grada Delnica
5. Zahvalnica Grada Delnica

**Članak 5.**

Javna priznanja Grada Delnica mogu se dodijeliti državljaninu Republike Hrvatske ili stranom državljaninu, koji je osobito zaslužan za napredak i promicanje ugleda Grada Delnica.

Kada je za dodjelu javnog priznanja predložen strani državljanin, uz prijedlog se obavezno mora priložiti i mišljenje nadležnog tijela Republike Hrvatske za odnose s javnošću.

**Počasni građanin Grada Delnica**

**Članak 6.**

Imenovanje počasnim građaninom znak je i izraz počasti i posebnog poštovanja osobi zaslužnoj za napredak i promicanje ugleda Grada Delnica.

Počast iskazana imenovanjem počasnim građaninom može se opozvati ukoliko nagrađena osoba svojim budućim nedostojnim ponašanjem više ne zaslužuje iskazanu počast.

Odluku o opozivu priznanja donosi Gradsko vijeće Grada Delnica na prijedlog ovlaštenog predlagatelja javnog priznanja.

**Članak 7.**

Javno priznanje Počasni građanin Grada Delnica izražava se dodjelom posebne povelje o imenovanju Počasnim građaninom Grada Delnica.

Povelja se izrađuje u posebnoj grafičkoj opremi, stiliziranim slovima na zelenoj podlozi na kojoj se nalazi grb Grada Delnica sa jelinim grančicama sa češerima, naziv priznanja te datum uručenja, a potpisuju ju, s lijeve strane, predsjednik Gradskog vijeća, a s desne strane Gradonačelnik Grada Delnica.

**Nagrada za životno djelo**

**Članak 8.**

Nagrada za životno djelo je javno priznanje koje se dodjeljuje samo jednom i to fizičkoj osobi, a radi iskazivanja posebnog poštovanja i zahvalnosti za cjeloživotne aktivnosti i doprinos koji ujedno čine izuzetan i osobito vrijedan doprinos prosperitetu i ugledu Grada Delnica.

**Članak 9.**

Godišnje se može dodijeliti samo jedna nagrada za životno djelo.

**Godišnja nagrada**

**Članak 10.**

Godišnja nagrada Grada Delnica dodjeljuje se fizičkoj osobi ili više njih, kao i pravnoj osobi za osobita postignuća i doprinos od značaja za ukupni gospodarski i društveni život Grada ostvarenih u posljednje dvije godine koje prethode godini u kojoj se nagrada dodjeljuje.

U jednoj kalendarskoj godini mogu se iznimno dodijeliti dvije godišnje nagrade.

**Povelja Grada Delnica**

**Članak 11.**

Povelja Grada Delnica dodjeljuje se pravnim osobama kao izraz zahvalnosti Grada Delnica za njihove dugogodišnje iznimne rezultate i doprinos u razvoju, jačanju i unapređenju gospodarstva i opće društvenog života na području Grada Delnica za 10, 20, 30, 40 godina, odnosno za svakih 10 sljedećih godina aktivnog rada i djelovanja.

Iznimno, Povelja Grada Delnica može se dodijeliti i fizičkoj osobi za njene izuzetne dugogodišnje rezultate u rukovođenju pravnom osobom za 10, 20, 30, 40 godina, odnosno za svakih 10 sljedećih godina aktivnog rada i djelovanja.

**Zahvalnica**

**Članak 12.**

Zahvalnica se dodjeljuje pravnoj i fizičkoj osobi za postignuti jednokratni doprinos ugledu i promidžbi Grada, rješavanju njegovih vitalnih potreba, zbog dane donacije kao i za druge osobite zasluge.

**3. OBLIK I IZGLED JAVNIH PRIZNANJA**

**Članak 13.**

Nagrada Grada Delnica za životno djelo, na boji grba Grada Delnica, na tvrdom papiru i uokvirena, sadrži grb Grada Delnica u zlatnoj boji, naziv javnog priznanja, ime i prezime dobitnika, dostignuće za koje se dodjeljuje, ime i prezime Predsjednika Gradskog vijeća i Gradonačelnika Grada Delnica kao i njihove potpise te datum uručenja.

Godišnja nagrada Grada Delnica, na boji grba Grada Delnica, na tvrdom papiru i uokvirena, sadrži grb Grada Delnica u srebrnoj boji, naziv javnog priznanja, naziv pravne osobe, odnosno ime i prezime dobitnika, dostignuće za koje se dodjeljuje, ime i prezime Predsjednika Gradskog vijeća i Gradonačelnika Grada Delnica kao i njihove potpise te datum uručenja.

Povelja Grada Delnica, na boji grba Grada Delnica, na tvrdom papiru i uokvirena, sadrži grb Grada Delnica u brončanoj boji, naziv javnog priznanja, naziv pravne osobe, odnosno ime i prezime dobitnika, dostignuće za koje se dodjeljuje, ime i prezime Predsjednika Gradskog vijeća i Gradonačelnika Grada Delnica kao i njihove potpise te datum uručenja.

Zahvalnica Grada Delnica, na boji grba Grada Delnica, na tvrdom papiru i uokvirena, sadrži dva stilizirana runolista, naziv javnog priznanja, naziv pravne osobe, odnosno ime i prezime dobitnika, dostignuće za koje se dodjeljuje, ime i prezime Predsjednika Gradskog vijeća iGradonačelnika Grada Delnica, kao i njihove potpise te datum uručenja.

**Članak 14.**

Dobitnik nagrade za životno djelo, pored pisanog priznanja ostvaruje i novčanu nagradu u vrijednosti od 10.000,00 kuna.

Dobitnik godišnje nagrade, pored pisanog priznanja ostvaruje i novčanu nagradu u vrijednosti od 3.000,00 kuna.

**4. POSTUPAK ZA DODJELU JAVNIH PRIZNANJA**

**Članak 15.**

Postupak za predlaganje kandidata za dodjelu javnih priznanja pokreće nadležno izvršno tijelo Grada Delnica.

Javna priznanja Grada Delnica, osim proglašenja nekoga počasnim građaninom Grada Delnica i Zahvalnice, dodjeljuju se temeljem odluke Gradskog vijeća Grada Delnica, a nakon provedenog postupka javnog poziva koji se objavljuje na službenoj mrežnoj stranici Grada.

Odmah nakon donošenja odluke o raspisivanju poziva, u sredstvima javnog priopćavanja, objavljuje se obavijest o njegovom raspisivanju.

Javni poziv sadrži uvjete za dodjelu javnih priznanja, uputu o dokumentaciji koju je potrebno priložiti uz prijedlog te rok za dostavu prijedloga.

Javni poziv je u pravilu otvoren najmanje 30, a najviše 60 dana.

Prijedlozi koji se ne dostave do određenog roka, odnosno na omotnici imaju žig pošte s kasnijim datumom od utvrđenog roka za dostavu prijedloga, neće se uzeti u razmatranje.

**Članak 16.**

Odluku o dodjeli javnih priznanja, osim Zahvalnice, donosi Gradsko vijeće Grada Delnica na način da se o svakom prijedlogu glasuje odvojeno.

Odluku o dodjeli Zahvalnice donosi Gradonačelnik Grada Delnica.

Odluke o dodjeli javnih priznanja obvezno se objavljuju na službenoj mrežnoj stranici Grada, a mogu se objaviti i u „Službenim novinama Grada Delnica“.

Javna priznanja uručuju se na svečanoj sjednici Gradskog vijeća Grada Delnica u povodu 24. lipnja, Dana Grada Delnica.

Zahvalnica Grada Delnica, osim u slučaju iz prethodnog stavka, može se uručiti i u drugim svečanim i protokolarnim prigodama.

Javna priznanja uručuju Gradonačelnik i Predsjednik Gradskog vijeća ili osobe koje oni mogu ovlastiti posebnim pisanim ovlaštenjem.

**Članak 17.**

Prijedlog za dodjelu javnih priznanja, osim proglašenja nekog počasnim građaninom i Zahvalnice, mogu dati:

* Najmanje 1/3 članova Gradskog vijeća,
* Radna tijela Gradskog vijeća osim Komisije za dodjelu javnih priznanja Grada Delnica,
* Gradonačelnik Grada Delnica,
* Ovlaštena tijela pravnih osoba sa sjedištem na području Grada Delnica,
* Vjerske zajednice,
* Skupina od najmanje 10 građana s prebivalištem na području Grada Delnica.

Prijedlog za proglašenje Počasnim građaninom Grada Delnica podnosi najmanje 1/3 članova Gradskog vijeća ili Gradonačelnik.

**Članak 18.**

Prijedlog za dodjelu javnih priznanja podnosi se u pisanom obliku na propisanom obrascu i treba sadržavati:

* Potpune podatke o podnositelju prijedloga (ime i prezime ovlaštene osobe pravne osobe, odnosno ime i prezime fizičke osove, adresa sjedišta, odnosno prebivališta, OIB i vlastoručni potpis)
* Potpune podatke o predloženoj pravnoj, odnosno fizičkoj/fizičkim osobama (naziv pravne osobe, odnosno ime i prezime fizičke/fizičkih osoba, adresa sjedišta, odnosno prebivališta)
* Detaljno obrazloženje razloga i okolnosti radi kojih se daje prijedlog za dodjelu javnog priznanja
* Vrstu javnog priznanja za koje se osoba predlaže
* Obrazac o zaštiti osobnih podataka, temeljem Zakona o provedbi Opće uredbe o zaštiti podataka.

Podnositelj prijedloga ne može sam sebe predložiti za dodjelu javnog priznanja.

**Članak 19.**

Prijedlog za dodjelu javnog priznanja podnosi se Komisiji za dodjelu javnih priznanja Grada Delnica.

Prijedlog za dodjelu Zahvalnice podnosi se Gradonačelniku.

Evidenciju dodijeljenih javnih priznanja kao i sve administrativne poslove za Komisiju za javna priznanja Grada Delnica obavlja nadležna organizacijska jedinica Jedinstvenog upravnog odjela Grada Delnica.

Način provođenja evidencije određuje Pročelnik Jedinstvenog upravnog odjela Grada Delnica.

**Članak 20.**

Na zahtjev Komisije za javna priznanja Grada Delnica, podnositelj prijedloga je dužan dostaviti naknadno zatražene dopunske podatke i dokumente koji se odnose na predloženog kandidata, u protivnom prijedlog se neće uzeti u razmatranje.

Komisija za javna priznanja Grada Delnica dužna je svoje očitovanje, zajedno s obrazloženim prijedlozima za dodjelu javnih priznanja, dostaviti Gradonačelniku najkasnije do 05. lipnja tekuće kalendarske godine. Komisija za javna priznanja Grada Delnica, također, može uz pisano obrazloženje predložiti da se neko od predloženih priznanja ne dodijeli.

Gradonačelnik, temeljem odluka Komisije, predlaže Gradskom vijeću donošenje odluka o dodjeli javnih priznanja.

**Članak 21.**

U jednoj kalendarskoj godini, jednoj fizičkoj ili pravnoj osobi, može se dodijeliti samo jedno javno priznanje.

Ukoliko javno priznanje nije uručeno nagrađenom za njegova života, uručit će se članovima njegove uže obitelji, odnosno zakonskim nasljednicima.

**5. ZAVRŠNE ODREDBE**

**Članak 22.**

Stupanjem na snagu ove Odluke prestaje važiti Odluka o javnim priznanjima Grada Delnica KLASA:061-01/08-01/04, URBROJ: 2112-01-04-04/1-08-02 od 28. studenoga 2008. sa svim izmjenama i dopunama.

**Članak 23.**

Ova Odluka stupa na snagu osmog dana nakon objave u „Službenim novinama Grada Delnica“.

KLASA: 061-03/18-01/02

URBROJ: 2112-01-30-40-3-18-01

Delnice, \_\_\_. prosinca 2018. godine

**GRADSKO VIJEĆE GRADA DELNICA**

**Predsjednik**

**Goran Bukovac**

**OBRAZLOŽENJE**

Osnova za donošenje ove Odluke proizlazi iz članka 8. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17) i članaka 10. i 11. Statuta Grada Delnica (SN PGŽ 28/09, 41/09, 11/13, 20/13, 6/15, SN GD 1/18 i 3/18) kojima se propisuje dodjela javnih priznanja za iznimna postignuća i doprinos od osobitog značenja za razvita i ugled Grada Delnica, a poglavito za uspjehe iz područja gospodarstva, znanosti, kulture, zdravstva i socijalne skrbi, odgoja i obrazovanja, sporta i tehničke kulture, zaštite okoliša te drugih javnih djelatnosti. Članak 10. Statuta Grada Delnica (SN PGŽ 28/09, 41/09, 11/13, 20/13, 6/15, SN GD 1/18 i 3/18) propisuje da Gradsko vijeće odlukom određuje uvjete, postupak i način dodjeljivanja javnih priznanja.

Novim nacrtom prijedloga Odluke o javnim priznanjima sažetije je opisano uz koje je uvjete moguće dobiti Nagradu za životno djelo, Godišnju nagradu i Povelju Grada Delnica. Dosadašnja odredba da se u jednoj kalendarskoj godini dodjeljuju dvije Godišnje nagrade, izmijenjena je na način, da se mogu dodijeliti iznimno dvije nagrade, odnosno ukoliko su zaista zaslužene.

Za razliku od dosadašnjih odredbi da se samo javno priznanje Imenovanje počasnim građaninom Grada Delnica može dodijeliti stranom državljaninu, ovom je odlukom predloženo da se svako javno priznanje može dodijeliti i stanom državljaninu ukoliko udovoljava ostalim propisanim kriterijima.

Povelja se u dosadašnjoj Odluci mogla dodijeliti svima koji su slavili 10-ogodišnje obljetnice, što je u ovom prijedlogu izmijenjeno na način da se povelja može dodijeliti pravnoj osobi za navedene obljetnice, a samo iznimno fizičkoj osobi ukoliko rukovodi pravnom osobom.

U oblik i izgled javnih priznanja dodano je da se nagrada izrađuje u boji grba Grada Delnica.

U članku 18. koji propisuje izgled prijedloga za dodjelu javnog priznanja, detaljnije je propisano kako izgleda i što mora sadržavati obrazac prijave.

Provedba nove Odluke neće iziskivati nikakva dodatna financijska sredstva, već bi se istom mogao umanjiti iznos potreban za novčane nagrade kao i za samu izradu nagrada, obzirom se pretpostavlja da će, dodanim ograničenjima, nagrada biti manje.